ACCES GRATUIT

Copiii profesorilor pensionaţi vor fi scutiţi de plata taxelor de înscriere pentru admiterea la facultate, conform unui act normativ publicat recent în Monitorul Oficial. În plus, aceştia se vor bucura de gratuitate la cazarea în cămine şi internate.

Articolul continuă mai jos

Legea nr. 140/2016 pentru modificarea art. 277 din Legea educaţiei naţionale nr. 1/2011 a fost publicată în Monitorul Oficial, Partea I, nr. 529 din 14 iulie și va intra în vigoare duminică.

Copiii personalului didactic şi didactic auxiliar pensionat, precum şi copiii orfani de unul sau ambii părinţi ce au profesat în învăţământ, vor fi scutiţi de plata taxelor de înscriere pentru concursurile de admitere în învăţământul superior. Totodată, se arată în actul normativ, aceştia vor avea parte gratuitate atunci când vine vorba de cazarea în cămine şi internate.

În momentul de faţă, facilităţile se aplică doar pentru personalul didactic aflat în activitate, însă Legea nr. 140/2016 prevede că va fi luat în calcul şi personalul didactic auxiliar aflat în activitate.

Potrivit iniţiatorilor noii legi, măsura vine ca o reparaţie pentru copiii ai căror părinţi sunt cadre didactice auxiliare în activitate şi cadre didactice şi didactice auxiliare pensionate, precum şi pentru copiii orfani de unul sau ambii părinţi ce au activat în învăţământ. În acelaşi timp, iniţiatorii apreciază că modificările vor ajuta la reducerea abandonului şcolar din învăţământul superior.